laion/Wikipedia-Exotic huggingface dataset:
ישמעאל בן נתניה

ישמעאל בן נתניה (לפעמים: ישמעאל בן נתניהו) היה רוצחו של גדליה בן אחיקם, מנהיג "שארית הפליטה" שנשארה בארץ אחר חורבן בית המקדש הראשון. לאחר חורבן בית ראשון, כאשר רוב עם ישראל הוגלו לבבל, מספר קטן של יהודים הורשו להישאר בארץ ישראל, ועל אנשים אלה הציב נבוכדנצר מלך בבל את גדליה בן אחיקם. בין הנותרים בארץ היה ישמעאל בן נתניה שהיה מבית דוד, ולכן שאף ישמעאל בן נתניה להחזיר את המלוכה למשפחתו, ולא ראה בעין יפה את היחסים עם הבבלים. רציחתו של גדליה בן אחיקם על ידי ישמעאל בן נתניה מתוארת בספר ירמיה: וַיְהִי בַּחֹדֶשׁ הַשְּׁבִיעִי, בָּא יִשְׁמָעֵאל בֶּן-נְתַנְיָה בֶן-אֱלִישָׁמָע מִזֶּרַע הַמְּלוּכָה וְרַבֵּי הַמֶּלֶךְ וַעֲשָׂרָה אֲנָשִׁים אִתּוֹ אֶל-גְּדַלְיָהוּ בֶן-אֲחִיקָם--הַמִּצְפָּתָה; וַיֹּאכְלוּ שָׁם לֶחֶם יַחְדָּו, בַּמִּצְפָּה. וַיָּקָם יִשְׁמָעֵאל בֶּן-נְתַנְיָה וַעֲשֶׂרֶת הָאֲנָשִׁים אֲשֶׁר-הָיוּ אִתּוֹ, וַיַּכּוּ אֶת-גְּדַלְיָהוּ בֶן-אֲחִיקָם בֶּן-שָׁפָן בַּחֶרֶב-וַיָּמֶת אֹתוֹ: אֲשֶׁר-הִפְקִיד מֶלֶךְ-בָּבֶל, בָּאָרֶץ. — ספר ירמיהו, פרק מ"א יום לאחר הרצח הגיעה משלחת בת שמונים איש משאר הפליטה היהודית בארץ ישראל - שכם, שילה ושומרון, וישמעאל בן נתניה מפתה אותם לתוך העיר ורוצח את כל המשלחת, למעט עשרה אנשים שמבטיחים לתת לו את כספם בתמורה לחייהם. את שאר היהודים שנשארו במצפה הוא שובה, עד שיוחנן בן קרח מאנשי גדליהו בן אחיקם מוצא אותו בגבעון וישמעאל נמלט אל עמון. רצח גדליהו בן אחיקם הביא להתפוררות נוספת של תושבי יהודה. בתקופה זו ברחו רבים מבני יהודה למצרים ולארצות אחרות. רצח פוליטי זה נחשב לאסון היסטורי בהיסטוריה היהודית ולסוף תקופת הבית הראשון, ויום ג' בתשרי שבו או בסמוך לו בוצע הרצח (ג' או א' בתשרי) נקבע כיום תענית ומוכר כצום גדליה. בספרים חסידיים מוזכר צום זה בדרגת צום תשעה באב משום שהמנהיג האחרון שהנהיג ברצון העם היה גדליה בן אחיקם ועם מותו נתפזרו כליל יושבי הארץ. בספר ירמיה (מ"א ט"ו והלאה בפסוקים) מתואר שישמעאל בן נתניה ברח עם שמונה אנשים מאת יוחנן בן קרח שר הצבא, שם מתואר שיוחנן הנהיג את העם והוביל אותם למצרים נגד רצון השם שניבא ירמיה הנביא. ערך זה הוא קצרמר בנושא תנ"ך. אתם מוזמנים לתרום לוויקיפדיה ולהרחיב אותו.
קימברלי

האם התכוונתם ל... תוכנית קימברלי – יוזמה להתיישבות מסיבית של יהודים במערב אוסטרליה קימברלי (אוסטרליה) – חבל ארץ באוסטרליה המערבית קימברלי (דרום אפריקה) – עיר בדרום אפריקה קימברלי (אנגליה) – עיר במחוז נוטינגהאמשייר שבאנגליה תהליך קימברלי – פורום בינלאומי שמטרתו למנוע סחר ב"יהלומי דם" קימברלי קלארק – תאגיד אמריקאי המייצר בעיקר מוצרי נייר חוגלה-קימברלי – חברה ישראלית למוצרים מתכלים שאינם מזון הנמצאת בבעלות "קימברלי קלארק" אישים ששמם הפרטי הוא קימברלי
גזרן

גזרן (שם מדעי: Rynchops) הוא סוג של עופות במשפחת הגזרניים. בני הסוג הם עופות מים בעלי מקור אדום וארוך שחלקו התחתון גדול ומעוקל יותר מהעליון. מבנה מקור זה מסייע לגזרן לנוע מעל למים ולתפוס בקלות מה שהוא נוגע בו. הגזרנים חיים לאורך ביצות, נהרות ולגונות באזורים הטרופיים של אפריקה, אמריקה ודרום-מזרח אסיה. המיון של סוג זה נמצא עדין במחלוקת כיוון שיש חוקרים המשייכים אותו למשפחת השחפיים. בסוג זה ישנם 3 מינים. בסוג זה שלושה מינים: גזרן אמריקני (Rynchops niger) גזרן לבן-צוואר (Rynchops albicollis) גזרן אפריקני (Rynchops flavirostris) מדיה וקבצים בנושא גזרן בוויקישיתוף גזרן, באתר ITIS (באנגלית) גזרן, באתר NCBI (באנגלית) גזרן, באתר Animal Diversity Web (באנגלית) גזרן, באתר האנציקלופדיה של החיים (באנגלית) גזרן, באתר GBIF (באנגלית) ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
צ'רלטון

האם התכוונתם ל... אישים בשם זה: בובי צ'רלטון – מגדולי הכדורגלנים של נבחרת אנגליה ומנצ'סטר יונייטד; שיחק בעמדת הקשר ההתקפי בוי צ'רלטון – שחיין אוסטרלי, אלוף אולימפי בעל 5 מדליות ושיאן עולם ג'קי צ'רלטון – מגדולי הכדורגלנים של נבחרת אנגליה ולידס יונייטד, ואחיו הגדול של בובי צ'רלטון; שיחק בעמדת הבלם סטן צ'רלטון – שחקן ומאמן כדורגל אנגלי לשעבר אחר: צ'רלטון (גוף שידור) – חברה המפעילה ערוצי ספורט צ'רלטון – אזור בלונדון צ'רלטון את'לטיק – מועדון כדורגל אנגלי
מארקו יאריץ'

מארקו יאריץ' (בסרבית קירילית: Марко Јарић; נולד ב-12 באוקטובר 1978 בבלגרד, יוגוסלביה) הוא כדורסלן עבר סרבי ששיחק בעמדת הקלע באירופה וב-NBA, וייצג גם את נבחרת הכדורסל של יוגוסלביה. יאריץ' שיחק לראשונה בצורה מקצוענית בקבוצה פריסטרי מיוון. לאחר שנתיים ביוון, יאריץ' עבר לקבוצת טים סיסטם בולוניה מאיטליה. בשנת 2000 הוא נבחר במקום ה-30 בדראפט על ידי הלוס אנג'לס קליפרס אך החליט להישאר באירופה ועבר אל היריבה העירונית של טים סיסטם, קינדר בולוניה. יאריץ' הפך לשחקן היחיד בתולדות הליגה האיטלקית שהיה שותף פעמיים ברציפות לזכייה באליפות בשתי קבוצות שונות, עם טים סיסטם ב-2000 ועם קינדר ב-2001. לאחר שנתיים בקינדר, יאריץ' חתם בקבוצת לוס אנג'לס קליפרס שבחרה בו בדראפט. לאחר שלש עונות במדי הקליפרס, יאריץ' עבר בטרייד למינסוטה טימברוולבס תמורת סם קאסל. בדצמבר 2009, עבר לשחק בקבוצת הכדורסל הספרדית ריאל מדריד. יאריץ' שיחק בנבחרת יוגוסלביה באליפות אירופה בכדורסל 2001 ובאליפות העולם 2002, ועזר לה לזכות במדליית הזהב בשתי התחרויות, כאשר באליפות הראשונה הוא נבחר לחמישיית הטורניר. הוא שיחק גם בנבחרת יוגוסלביה באליפות אירופה עד גיל 22 בשנת 1998, וזכה איתה בזהב. יאריץ' התחתן עם הדוגמנית אדריאנה לימה בשנת 2009, ולהם נולדו שני ילדים. בשנת 2016 התגרשו. מדיה וקבצים בנושא מארקו יאריץ' בוויקישיתוף מארקו יאריץ', ברשת החברתית אקס (טוויטר) פרופיל, באתר Basketball-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר היורוליג פרופיל, באתר ליגת העל הספרדית בכדורסל (בספרדית) דף השחקן ב-NBA.com
קן

קֵן (ברבים: קִנִּים; בנסמך: קַן־ או קֵן־) הוא מבנה המשמש עופות, דו-חיים וחרקים לשמירה על ביציהם ועל צאצאיהם. לרוב עשוי מחומרים אורגניים כעשב, ענפים ועלים ו/או מבוץ; לעיתים מתווספים לקן (שלא ביודעין) גם חוטי ניילון, כותנה ופיסות מתכת עדינות. לעיתים הקן נבנה מהפרשות של בעל החיים הבונה אותו. כל מין ומין בונה את קנו בצורה הייחודית לו ומתאימה לצרכיו הנוכחיים, למקום קינונו ולאופן גידול הצאצאים. קנים יימצאו בבתי גידול רבים ושונים זה מזה, וצורתם תהיה שונה. על פי רוב קינים נבנים על ידי בעלי החיים המשתמשים בהם. עם זאת, קיימים גם קינים אשר נבנים באופן מלאכותי על ידי בני אדם, לרוב אלה העוסקים בצפרות ומעוניינים לחקור אחר אורח החיים של הציפורים. קן מלאכותי לציפורים עשוי על פי רוב מקופסת עץ עם פתח קטן הממוקמת באזור גבוה ומשמשת כמחסה עבור הצאצאים. עם החרקים הבונים קינים נמנים הצרעות. הביטוי "קן צְרָעות" משמש בהשאלה לציון מקום בו מסתתרים אנשים שליליים או מסוכנים. במקומות מסוימים בעולם נהוג לבשל מרק קני ציפורים. קן של טבלן מערבי על גדות המים קנים תלויים של אורופנדולה בקוסטה ריקה. ציפור מאכילה את גוזליה בקן מיקום לא שגרתי: קן חסידות בראש עמוד חשמל קן מלאכותי בבית הספר עירוני ט' בתל אביב שילוח הקן שודד הקן topic/nest קן, באתר אנציקלופדיה בריטניקה (באנגלית) ניו יורק טיימס, מדוע ציפורים הן המהנדסות הטובות בעולם?, באתר הארץ, 26 במרץ 2020 ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
פסטל רך

פַּסְטֵל רך הוא מקלון פסטל, המיועד לציור ורישום. כמו מקלוני פסטל אחרים, הוא מורכב מתערובת של צבען וחומר מילוי, כגון גומי ערבי. אין הבדל מהותי בזהות המרכיבים בין גירי פסטל (או "פסטל יבש") לבין פסטל רך, וההבדל בין השניים הוא ברכות המקלון ואופי מריחתו על הדף. פסטל רך חלק יותר במרקמו וקל למריחה, אך הוא משאיר יותר פירורי אבק מגיר פסטל, והרכבו כולל יותר פיגמנט ופחות חומר מילוי. בפסטלים רכים איכותיים, חומר המילוי לא יכלול כלל חימר וחומרים כבדים נוספים, ולרוב יהיה מסיס במים. חומר המילוי לעולם אינו שמנוני, בניגוד לפסטל שמן. פסטלים רכים הם סוג הפסטל הנמכר ביותר לשימוש אמנים, היות שהוא נוח יותר לציור מגירי פסטל, ולרוב עולה מעט פחות מפסטל שמן באיכות דומה. ניתן למרוח את הפסטל בשכבות, ולהגיע לדקויות עדינות וסגנון ציור ריאליסטי; מנגד, ניתן ליצור תמונות אבסטרקטיות ואקספרסיביות בקלות על ידי מריחה גסה, שימוש בממיסים ומריחת השכבות לאחר הנחתן על הנייר באמצעות מרית ציירים. עבודה עם פסטל רך כוללת את המקלונים (המגיעים בצורה של מלבנית או גלילית), עפרונות לבנים ושחורים נטולי גרפיט לסימון קווי מתאר, מספר מריות וחרטים לערבוב עדין של הפסטל המרוח, ושימוש רב באצבעות להשגת אפקטים נוספים. פסטל רך מגיע במספר קטגוריות שונות: פסטל רך למתחילים כולל כמות גדולה יחסית של חומר מילוי ותוספת של צבען גיר לריכוך, ובהתאם גווניהם בהירים וחיוורים יחסית. פסטל רך לאמנים כולל כמות מוגדלת של צבען, צמצום של חומר מילוי ושילוב של חומרים מאגדים קלים יותר, לרוב ללא שעווה. פסטל שעווה (Crayon): פסטל בו חומר המילוי כולל בעיקר שעווה, פחם וגיר. משמש כעפרון צביעה ראשון לילדים בכיתות הנמוכות, היות שאינו רעיל ורך מאוד לשימוש. אינו משאיר אבק הודות לשעווה, אך מנגד לא ניתן למריחה באמצעות האצבע. ניתן לערבוב רק בחימום מוקדם, או שימוש בממיסים כימיים. קיימים פסטלי שעווה מסיסים במים (לרוב על מנת להקל על ניקיון כתמים לא רצויים מקירות). אחוות הפסטל של אמריקה אתר מאגד לציירי פסטל, הכולל פסטל רך פסטלי שעווה מתוצרת Crayola באתר הבית של החברה פסטל רך של חברת קרן דאך באתר הבית של החברה פורום לאמנים העובדים בפסטל רך באתר WetCanvas
איבידית

איבידית (שם מדעי: Ibidorhyncha struthersii) הוא מין של עוף מסדרת החופמאים. זהו המין היחיד בסוג Ibidorhyncha ובמשפחת האבידיתיים (שם מדעי: Ibidorhynchidae). תפוצת האיבידית בדרום אסיה. תפוצת האיבידית בהרי ההימלאיה שבמרכז ומזרח אסיה, בדרום הרמה הטיבטית וכן בתת-היבשת הודו. על אף השטח הנרחב בו היא מצויה כביכול, מספריה קטנים והיא מרוכזת בנהרות רדודים, מסולעים ובעלי זרימה מעטה בלבד. מראה הייחודי לעופות מים אינו מותיר מקום לבלבול: צבע נוצות הבוגר אפור ובטנו לבנה, הרגליים אדומות, המקור גדול דק ומעוקל כלפי מטה, הפנים והחזה שחורים. לצעירים נוצות אפורות גם בחזה ובפנים ומקורם קטן יותר. נוצותיו של האיבידית, אחידות בצבען במהלך כל השנה. הנוצות המתחדשות עם בעלי קצוות לבנים, הבולטים על רקע הפנים הכהות, אך הן מתבלות עם תחילת עונת הרבייה. על אף השוני בינה לשאר משפחות החופמאים, היא חולקת מספר מאפיינים איתם. חוקרי עופות רבים, הניחו כי המין הוא חוליה מקשרת בין משפחת השלצדפיים, המזכיר אותם במראה האפרוחים ובהתנהגות הטריטוריאלית, לבין משפחת הסיפניים – איתם המין מזכיר בצורת הבוגרים. חוקרים אשר אינם רואים את המין כיחיד במשפחתו, ממינים אותו באחת המשפחות, על פי רוב בתוך השלצדפיים. האיבידית היא אחת מהעופות ה"מבוקשים" ביותר על ידי צפרים ברחבי העולם. בעונת הרבייה (מרץ–יוני) היא נמצאת בגבהים 1,700–4,400 מטרים, רחוק ממשכנו של האדם. האיבידית מטילה 4 ביצים בקן קטן אותו היא בונה על הקרקע. בחורף (נובמבר–פברואר) נשארת באותו אזור גאוגרפי, אך בגבהים של 300–2,000 מטרים ונמצאת בעיקר בצפון יבשת הודו, שם ניתן לראותה ביתר קלות. עיקר תזונתה של האיבידית היא חסרי חוליות השוכנים במים ודגים מזדמנים. את טרפה היא מוצאת בעזרת המקור הנובר בקרקעית הנהר והופך את האבנים. בניגוד לחופמאים אחרים באזור, שיטת התזונה של האיבידית אינה מותאמת לנהרות בעלי זרימה חזקה או בוציים יתר על המידה. בררנות זו בבחירת שטחי המחיה, היא הסיבה לנדירותה של האיבידית. בנפאל, למשל, זיהום מי הנהרות וניצולן למטרות חקלאות, תעשייה ותחבורה, גרמו לירידה ניכרת בתפוצתה והיא כעת בסכנת הכחדה במדינה זו. עם זאת באופן כללי המין אינו מצוי בסכנה. מדיה וקבצים בנושא איבידית בוויקישיתוף איבידית, באתר ITIS (באנגלית) איבידית, באתר NCBI (באנגלית) איבידית, באתר Animal Diversity Web (באנגלית) איבידית, באתר GBIF (באנגלית) איבידית, באתר אנציקלופדיה בריטניקה (באנגלית) איבידית באתר הרשימה האדומה של IUCN
שי גולדמן

שי גולדמן (נולד ב-5 בינואר 1964 בחיפה) הוא צלם קולנוע וטלוויזיה ישראלי. זוכה פרס אופיר לצילום לשנת 2006, 2016 ולשנת 2019. גולדמן נולד ולמד בחיפה, בחטיבת הביניים בבית הספר הריאלי ובתיכון בבסמ"ת. מסרטי הקולנוע שצילם: לנגד עיניים מערביות ובסמה מוצ'ו בבימוי יוסף פיצ'חדזה; המנגליסטים בבימוי יוסי מדמוני ודוד אופק; שלוש אמהות בבימוי דינה צבי ריקליס, שעליו גם זכה בפרס אופיר לצילום; תנועה מגונה בבימוי צחי גראד; הכל מתחיל בים בבימוי איתן גרין; וההתחלפות בבימוי ערן קולירין, שאיתו גולדמן עובד בקביעות. סרטו הידוע והמצליח ביותר כצלם הוא ביקור התזמורת, גם הוא של קולירין, שזכה בפרס המבקרים בפסטיבל קאן, בפסטיבל סרייבו, בפרס הגראנד פרי היוקרתי בפסטיבל טוקיו ובפרסים רבים נוספים בפסטיבלים בינלאומיים. גולדמן הביא לסרט המצליח איכות ויזואלית מופשטת שאפשרה ליצירה לחרוג מהמקומי ולגעת באוניברסלי וכך תרם להצלחה הבינלאומית הניכרת של הסרט. גולדמן מאופיין בעבודתו המוקפדת והנקייה המשלבת עידון הן בקומפוזיציה והן במשחקי אור וצל. ההעמדה האסתטית הבולטת אצלו אינה מעקרת את האלמנט הרגשי והברור מהתמונה. מסדרות הטלוויזיה שצילם: "13 ימים" של הבמאי ערן קולירין; "חדר מלחמה" שכתב יאיר לפיד; "פרנקו וספקטור" של עמית ליאור; "30 ש"ח לשעה" בבימוי דוד אופק ושרי עזוז, שאותה כתב יוסי מדמוני. גולדמן נשוי לכוריאוגרפית ענת דניאלי ולזוג שלושה ילדים. אדי קינג (1992) - עוזר צלם זהר (1992) - עוזר צלם לנגד עיניים מערביות (1996) בטרנד (1999) - סרט טלוויזיה בסמה מוצ'ו (2000) המנגליסטים (2003) סיפור קיץ (2004) המסע הארוך (2004) שלוש אמהות (2006) תנועה מגונה (2006) ביקור התזמורת (2007) הכל מתחיל בים (2008) המשוטט (2010) התפרצות X (2010) שלום (2011) - סרט סטודנטים בדרך אל החתולים (2011) השוטר (2011) ברקיע החמישי (2012) ההתחלפות (2012) אנחנו לא לבד (2012) שחקן ספסל (2012) - סרט קצר פרפה (2012) - סרט קצר מפריח היונים (2014) גאליס - המסע לאסטרה (2014) הגננת (2014) הקפות (2015) החזן והים (2015) - סרט קצר תיקון (2015) סוף עידן התמימות (2015) מיומנו של צלם חתונות (2016) - סרט קצר מעבר להרים ולגבעות (2016) חדרי הבית (2016) מוטלים בספק (2017) נולדתי בירושלים ואני עדיין חי (2019) מילים נרדפות (2019) הנה אנחנו (2020) ויהי בוקר (2021) פלורנטין (1997-2001) פרנקו וספקטור (2003-2004) חדר מלחמה (2005) חמישה גברים וחתונה (2008) אופוריה (2012-2013) 30 ש"ח לשעה (2012-2014) אטלנטיקה (2015) לצבי יש בעיה (2016-) תיק נעדר (2019) ריקוד האש (2022) שי גולדמן, במיזם "אישים" לתיעוד היצירה הישראלית שי גולדמן, במסד הנתונים הקולנועיים IMDb (באנגלית) שי גולדמן, באתר "אידיבי", מאגר הידע העברי לקולנוע ישראלי ועולמי שי גולדמן, באתר ספר הקולנוע הישראלי שי גולדמן, באתר AllMovie (באנגלית) שי גולדמן, במסד הנתונים הקולנועיים KinoPoisk (ברוסית)
אריק להב ליבוביץ

אריק להב ליבוביץ (נולד ב-12 בינואר 1963) הוא עורך סרטים בתחום העלילה הדוקומנטרי וסדרות טלוויזיה. זכה בארבעה פרסי אופיר בקטגוריית העריכה הטובה ביותר, בשני פרסי העריכה הטובה בפסטיבל דוקאביב, והיה מועמד לפרס העריכה הטובה של האקדמיה האירופית ומועמדות לפרס אמי של העריכה הדוקומנטרית. בשנת 2019 כתב את הספר "הטופוגרפיה של העריכה" פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. "לבנון" (זוכה אריה הזהב פסטיבל ונציה) בבימוי שמוליק מעוז (עליו היה מועמד סופי לפרס האוסקר האירופי בעריכה) "ביקור התזמורת", "המסע הארוך", "ההתחלפות" בבימוי ערן קולירין. "מקום בגן עדן" בבימוי יוסי מדמוני "המנגליסטים", "מלנומה אהובתי" בבימוי יוסי מדמוני ודוד אופק "תיאום כוונות" בבימוי איל חלפון. "סיפורי בית קפה" בבימוי עמית ליאור "להציל את נטע" בבימויו של ניר ברגמן. "שש פעמים" - על עריכתו בסרט זה הוא היה מועמד לפרס אופיר 2013 בקטגוריית העריכה הטובה ביותר. "הרחק מהיעדרו" בבימוי קרן ידעיה "אפס ביחסי אנוש" - עריכתו בסרט זה זיכתה אותו בפרס אופיר לשנת 2014 בקטגוריית העריכה הטובה ביותר. "היורד למעלה" - עריכתו בסרט זה זיכתה אותו בפרס אופיר 2015 בקטגוריית העריכה הטובה ביותר. "פוקסטרוט" - עריכתו בסרט זה זיכתה אותו בפרס אופיר לשנת 2017 בקטגוריית העריכה הטובה ביותר. ״הבלתי רשמיים" - עריכתו בסרט זה זיכתה אותו בפרס אופיר לשנת 2018 בקטגוריית העריכה הטובה ביותר. "שקרים לבנים" בבימויו של יצחק רובין (1999). "מלחמת 90 הדקות" בבימויו של אייל חלפון (2016). ”גולדה״ בבימויו של גיא נתיב (2023). "לרוץ על החול" בבימויו של אדר שפרן. "בת ים ניו יורק", "טייק אוויי" ו"עלילות דוד" בבימוי יוסי מדמוני ודוד אופק. "להרוג את הסבתא", יוצרים יוסי מדמוני, ליאור שפר ודוד אופק "מלנומה אהובתי", בבימוי יוסי מדמוני ודוד אופק "החמישייה הקאמרית" בבימוי איתן צור. "פלפלים צהובים" בבימוי קרן מרגלית. "ההרוג ה-17" (עליו זכה בפרס העריכה בפסטיבל דוקאביב) בבימוי דוד אופק. "החברה הגרועה בעולם" בבימוי רגב קונטס "המורה אירנה" בבימוי איתמר חן (עליו זכה בפרס העריכה בפסטיבל דוקאביב) "לאהוב את סופיה" בבימוי אוהד יתח (עליו זכה בפרס העריכה בפסטיבל דוקאביב) "ילדי היטלר" בבימוי חנוך זאבי "האגדה על ניקולאי וחוק השבות" בבימוי דוד אופק. "בשבילי הם טובים מהביטלס" בבימוי יוני ציגלר "צ'לרי בגדאד" בבימוי איל חלפון "הזירה" בבימוי מויש גולדברג ויונתן גורפינקל "חמישה ימים" בבימוי יואב שמיר. אריק להב ליבוביץ, במיזם "אישים" לתיעוד היצירה הישראלית אריק להב ליבוביץ, במסד הנתונים הקולנועיים IMDb (באנגלית) אריק להב ליבוביץ, באתר "אידיבי", מאגר הידע העברי לקולנוע ישראלי ועולמי אריק להב ליבוביץ, באתר ספר הקולנוע הישראלי אלינור נחמיה, אריק להב ליבוביץ' בשיחה – עדיין מחפש את הנפח שלו בחדר העריכה, באתר "שורה ראשונה", 31 באוגוסט 2016 זהר אליה, הנווט מחיל האוויר ניווט את דרכו לקולנוע, לטלוויזיה ולפרס אופיר, באתר Xnet‏, 19 באוקטובר 2017 ערך זה הוא קצרמר בנושא קולנוע ובנושא ישראלים. אתם מוזמנים לתרום לוויקיפדיה ולהרחיב אותו.
גירי פסטל

גירי פַּסְטֵל הם סוג של פסטל המיועד לציור ורישום. כמו מקלוני פסטל אחרים, הם מורכבים בעיקר מצבען וחומר מילוי, לרוב שילוב של שעווה, גומי ערבי, פחם, גיר, ולעיתים תוספות כבדות יותר, כגון חימר. אין הבדל מהותי במרכיבים בין גירי פסטל לפסטלים רכים, פרט למידת הרכות של המקלון, שהיא תוצר לוואי של היחס בין חומר המילוי לצבען. קרויים לעיתים פסטל יבש, פסטל קשה או גירי פוליכרומוס. גירי פסטל מאפשרים עבודה עדינה ומדויקת, בדומה לעפרונות פסטל. כמדיום קשה, הם פחות ניתנים לערבוב על פני הנייר לעומת פסטלי שמן או פסטל רך, ועל כן נוהגים להשתמש בהם בעיקר לרישום הדורש קווים מדויקים, או בשילוב עם פסטלים רכים. עם זאת, קיימים ציורים רבים העושים שימוש אך ורק בגירי פסטל, חלקם ביצירות אמנות חשובות. בציור בגירי פסטל יש צורך בגירים עצמם, גיר לבן ושחור, עפרונות לבנים ושחורים נטולי גרפיט, ולעיתים ממיס על מנת ליצור אפקטים נוזליים. מרבית גירי הפסטל מסיסים במים. גירי פסטל דורשים לרוב משטח מחוספס מעט יותר מפסטלים אחרים, כמו למשל נייר אקוורל או לוח עץ. גירי הפסטל הם גלגול מוקדם יחסית של הפסטל, והיו בשימוש כבר בימי הרנסאנס. לאונרדו דה וינצ'י תיעד אותם בכתביו כבר במאה ה-13, והם עברו גלגולים שונים לאורך המאות. איכות וכמות הפיגמנט השתנו, וכך גם חומרי המילוי. הגמישות של הגומי הערבי החליפה את הנוקשות של השעווה, מינוני הפחם והגיר התמעטו, ומתוך גיר הפסטל התפתח הפסטל הרך. במאה ה-20 צירפו שמן לתערובת וכך התפתחו פסטלי השמן. אחוות הפסטל של אמריקה אתר מאגד לציירי פסטל, הכולל גירי פסטל פורום לאמנים העובדים בפסטל באתר WetCanvas.
דרומס

דרומס עקוד (שם מדעי: Dromas ardeola) הוא מין יחיד בסוגו ובמשפחת הדרומסיים (Dromadidae), משפחת עופות בסדרת חופמאים. הדרומס הוא חופמאי גדול: 40-37 ס"מ וייחודי במראהו. כסות הנוצות לבנה מלבד הגב ואברות היד (בכנף) השחורות, סוככות התת-זנב אפורות. הדרומס מזכיר במראהו סיפן עקוד, אולם מקורו השחור בצורת פגיון. דרומס נראה מרחוק כ"שחף ארוך רגליים". משקלו 330-230 גרם, מוטת כנפיו 75 ס"מ. הרגליים ארוכות ותכולות במקצת. הראש גדול יחסית לגוף, העין גדולה וכהה. אצל הזוויגים קיימת חד-צורתיות זוויגית. אצל הצעירים במופע הראשון, הראש והכנף חומים, מתחלפים לאפור ואז מלבינים בגיל 15 חודשים. תפוצתו בחופי האוקיינוס ההודי. אתרי הרבייה בחופי צפון-מערב האוקיינוס ההודי, המפרץ הפרסי והים האדום. שוכן אף בקניה, טנזניה, מדגסקר, מערב הודו וצפון סרי לנקה. מזדמן לישראל לעיתים נדירות, בעיקר בחודשי הקיץ. מקום חיות: חופים חוליים, לגונות איים וריפי אלמוגים. נצפה גם בחופים סלעיים. ידועים כ-9 אתרי קינון ורבייה בכל העולם. ביניהם, כ-1500 זוגות באיראן, 300 זוגות באמירויות, 85 זוגות בעומאן, 110 בערב הסעודית, ומספר לא ידוע בסומליה. היקף הנדידה לא ברור, בגלל חוסר ודאות לגבי אתרי הרבייה. את החורפים מעבירים מרבית הפריטים במפרץ הפרסי, בים האדום בדרום חצי האי ערב ובחופי סומליה. אולם פריטים רבים חורפים בחופי מזרח אפריקה באזור טנזניה ומדגסקר. נתיב נדידה שלישי פונה להודו, לתאילנד ולמלזיה. זיהום המים על ידי נפט מהווה סיכון עצום למין זה. הזיהום פוגע במקום החיות, במקור התזונה ולעיתים במין עצמו. גם איסוף הביצים מאתרי הרבייה, על ידי האדם היה גורם להדלדלות המין עד לשנות ה-70 של המאה ה-20, כאשר החלו לפעול תוכניות שימור למין זה. לדרומס שיטת מנוחה ייחודית: הוא מקפל את ברכיו אחורנית וכך רגלו הארוכה צמודה לקרקע ומוכנה לניתור מהיר בשעת סכנה. כאשר מחפש מזון, ניכר בתנועה החופמאית המוכרת: ריצה-עצירה-ליקוט. ניתן לצפות בו בקרבת חופמאים אחרים, שחפיים או פלמינגואים. המעוף חזק, משק הכנפיים איטי יחסית, הרגליים בולטות מעבר לזנב בשעת תעופה. מספר גוונים לקול. לעיתים מזכיר קריאתה של שחפית בנגלית: ודה-וק. לעיתים נבחני ומונוטוני: קה-האו, לפעמים מסתלסל: קוו-קי-קי. באתרי הרבייה והחריפה מוגדרים כעופות רעשניים. סרטנים עוטי שריון מהווים את עיקר מזונו. בנוסף הוא ניזון מסרטנאים שונים, מרכיכות, מתולעים ימיות וחסרי חוליות אחרים. צורך את מזונו בלהקות המתקבצות במים הרדודים. פעיל בשעות בין הערביים ובלילה. אורב לטרפו בסרקו באיטיות את המים, וכאשר מבחין בטרף, נועץ בו את מקורו הפתוח ואז מרסקו. מקורו שבצורת פגיון, מותאם ביעילות לצריכת מזון זה. מקנן בחודשים אפריל-יולי, בלהקות גדולות מאוד (עד 1500 זוגות לערך!), בונה בעצמו קן עשוי חול בצורת היכל. את תחתית ההיכל מרפד בתערובת נוצות אדמה וחול. הגומחות צמודות זו לזו ויוצרות מבנה המזכיר חלת דבש. הנקבה מטילה 2-1 ביצים לבנות במרכז הקן, הגדולות יחסית לגופה. הגוזל חסר ישע בימים הראשונים להיוולדו (דבר לא נפוץ אצל החופמאים), הוא מוגן בתוך הקן ומקבל את מזונו משני הוריו. גם לאחר שלומד לעוף, ממשיך להישאר זמן ממושך תחת השגחת הוריו. מדיה וקבצים בנושא דרומס בוויקישיתוף דרומס, באתר ITIS (באנגלית) דרומס, באתר NCBI (באנגלית) דרומס, באתר Animal Diversity Web (באנגלית) דרומס, בבסיס הנתונים ARKive (באנגלית) דרומס, באתר GBIF (באנגלית) דרומס, באתר אנציקלופדיה בריטניקה (באנגלית) ציור שממחיש את התנהגות המין צעיר ליד בוגר מפת התפוצה של המין קטעי וידאו של המין דרומס עקוד באתר הרשימה האדומה של IUCN
קשרי משפחה

קשרי משפחה (באנגלית: Family Ties) היא קומדיית מצבים אמריקאית, אשר הופקה לשידור ברשת NBC בין השנים 1982 עד 1989. בישראל, שודרה הסדרה לאורך השנים בערוץ הראשון, ערוץ המזרח התיכון, בערוץ הילדים ברצועת "שש פלוס" ובסטאר וורלד. הסדרה הייתה יוצאת דופן בכך שהציבה תומך קפיטליזם ושוק חופשי כגיבור הסדרה ולא כנבל. הסדרה זכתה ב-3 פרסי אמי, ופרס גלובוס הזהב. התוכנית עסקה בחייהם של בני משפחת קיטון, תושבי העיר קולומבוס. ההורים בעלי השקפת עולם ליברלית הם סטיבן קיטון, מנהל תחנה מקומית של רשת הטלוויזיה הציבורית האמריקאית, ואליס קיטון, ארכיטקטית מצליחה ושלושת ילדיהם: אלכס (אשר מגולם על ידי מייקל ג'יי. פוקס) הבן השאפתן של המשפחה בעל השקפת עולם שמרנית, מאלורי וג'ניפר. באמצע העונה החמישית של הסדרה נולד למשפחה בן נוסף בשם אנדי. אלכס פ. קיטון - (מייקל ג'יי. פוקס) אליס קיטון - (מרדית' בקסטר) סטיבן קיטון - (מייקל גרוס) מאלורי קיטון - (ג'אסטין בייטמן) ג'ניפר קיטון - (טינה יות'רז) אנדרו "אנדי" קיטון - (בריאן בונסל) "קשרי משפחה", במסד הנתונים הקולנועיים IMDb (באנגלית) "קשרי משפחה", באתר Rotten Tomatoes (באנגלית) "קשרי משפחה", במסד הנתונים הקולנועיים KinoPoisk (ברוסית) ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
אבטולמוס

אַבְטוֹלְמוֹס (ביוונית: Εὔτολμος) היה תנא מן הדור השלישי. נזכר פעמים ספורות במשנה ובתוספתא כאשר רבי יוסי מוסר בשמו עדויות על ענייני הלכה משמם של "חמישה זקנים". ייתכן שזהו אבטולמוס בן ראובן, הנזכר בתלמוד בבלי, מסכת בבא קמא, דף פ"ג, עמוד א' כמי שהותר לו, בשל קרבתו למלכות, לגדל תספורת מסוג "קומי" – קרחת מהמצח עד אמצע הראש ומאמצע הראש עד העורף שערות – שהייתה נהוגה בקרב הגויים (בגרסה אחרת הכוונה לרבי ראובן בן אצטרובילי). בספרות התנאים מופיע תנא בשם רבי יונתן בן אבטולמוס, ואפשר שהוא בנו. הרב אהרן הימן, "אבטולמוס", תולדות תנאים ואמוראים, לונדון, תר"ע, באתר ויקיטקסט "אַבְטוֹלְמוֹס", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק א, עמוד 34, באתר היברובוקס ספר יוחסין, ערך אבטולמוס ערך זה הוא קצרמר בנושא תנאים. אתם מוזמנים לתרום לוויקיפדיה ולהרחיב אותו.
שופרון (כדורגל)

מועדון הכדורגל שופרון (בהונגרית: FC Sopron) היה מועדון כדורגל הונגרי בעיר שופרון שבמערב הונגריה. מועדון הכדורגל לא נמנָה עם אחד המועדונים הגדולים במדינה, והתואר היחיד בו החזיקה הקבוצה הוא מחזיקת הגביע ההונגרי בשנת 2005. הקבוצה העפילה שלוש עונות בלבד בתולדותיה למפעלים האירופיים. העונה הראשונה הייתה עונת 2004, אז שיחקה בגביע האינטרטוטו, אך הפסידה כבר בסיבוב הראשון לקבוצת טפליצה הצ'כית. בעונת 2005/2006 שיחקה הקבוצה בגביע אופ"א, אך הפסידה בסיבוב המוקדם השני לקבוצת מטאלורג דונייצק האוקראינית. הקבוצה חזרה לגביע האינטרטוטו בעונת 2006, אז הפסידה בסיבוב השני לקבוצת קייסריספור הטורקית. הקבוצה פורקה בשנת 2008 על ידי התאחדות הכדורגל ההונגרית בעקבות התנהלות כספית בלתי תקינה. מדיה וקבצים בנושא שופרון בוויקישיתוף פרופיל, באתר FootballDatabase.eu ערך זה הוא קצרמר בנושא מועדוני כדורגל. אתם מוזמנים לתרום לוויקיפדיה ולהרחיב אותו.